来亨耕屯山田,岁收麦粟草绵,供食粮衣履。时出南漳、襄阳、房、竹、夷陵、夔、万、忠、涪。
十一年,攻远安,斩游击黄名世、守备刘勘,清楚、蜀将不能御。
十二年,屯归州。
十三年,上幸永昌,同体仁、袁宗第等十六人攻重庆救滇。会谭弘畔,退回。间攻郧阳、归、巴。与体仁入襄阳,不能守,退巫、巴间。
十五年,吴锄自海上来乞师。
十六年,楚督张长庚宣上凶问,以招来亨等,不应。来亨遂奉韩王璟溧为正朔。七月,清大举向西山,屯万县,蜀督李国英攻猫儿罐。来亨破之南阳河,斩游击李长龙、李安、蓝进禄、刘光耀。提督董学礼继至,来亨总兵刘偁、周文栋战死。
十七年正月国英、长庚、总兵于大海征秦、豫、楚、蜀兵十万、饷夫二十万,分兵三道,一自荆州、夷陵攻远安、兴山、巴东、归州,一自兴安、郧阳攻房县、竹山、竹谿,一自万县攻夔州、建始、巫山、大宁、大昌。国英进屯三汇铺,扼来亨诸军通道。